Ο **Βασίλης Κουρκουμέλης** (8 Φεβρουαρίου 1954 - 13 Ιουνίου 1987), γνωστός ως **Μπίλι Μπο**, ήταν Έλληνας σχεδιαστής μόδας. Προερχόμενος από φτωχό οικογενειακό περιβάλλον, έγινε ο γνωστότερος Έλληνας σχεδιαστής της εποχής του. Ήταν ο πρώτος διάσημος Έλληνας που πέθανε από τον τότε σχετικά άγνωστο ιό του AIDS, γεγονός που διέγειρε το ενδιαφέρον της ελληνικής κοινωνίας της εποχής.

Βιογραφία
---------

Γεννήθηκε το 1954 και καταγόταν από την συνοικία Καμίνια του Πειραιά, παιδί πολύτεκνης οικογένειας. Ξεκίνησε την καριέρα του τη δεκαετία του 1960 σαν χορευτής σε διάφορες μπουάτ που έδρευαν στην Πλάκα της Αθήνας. Το 1971 γνώρισε τον μετέπειτα συνεργάτη του Μάκη Τσέλιο. Αποφάσισαν να συνεργαστούν επαγγελματικά και αρχικά ξεκίνησαν μια επιχείρηση εισαγωγής αρωμάτων από τη Γαλλία. Σύντομα άλλαξαν κατεύθυνση και το 1973 ξεκίνησαν μια μπουτίκ υψηλής ραπτικής στην οδό Σόλωνος 1. Ονόμασαν το κατάστημα *Billy Bo*, μια παραφθορά του τραγουδιού της Κατερίνα Βαλέντε «Billy Boy», και ο Κουρκουμέλης υιοθέτησε και για τον ίδιο το όνομα. Παράλληλα σπούδασε σχέδιο μόδας στη σχολή *Βακαλό* και, όταν το σχετικό τμήμα διέκοψε τη λειτουργία του, ολοκλήρωσε τις σπουδές του στη σχολή *Βελουδάκη*. 

Η μπουτίκ είχε ήδη αρχίσει να συγκεντρώνει το ενδιαφέρον όμως η καριέρα του Μπο απογειώθηκε όταν κέρδισε το βραβείο του γυναικείου περιοδικού *Γυναίκα.* Σύντομα κέρδισε την εμπιστοσύνη των κοσμικών κύκλων της Αθήνας, καθώς και μεγάλο πλήθος θαυμαστών καθώς και την υποστήριξη των δημοσιογράφων. Ακολούθησαν και άλλα καταστήματα στη Θεσσαλονίκη, τη Μύκονο, το Ψυχικό και στο κέντρο της Αθήνας. Το 1981 είναι η χρονιά που επιλέχθηκε να σχεδιάσει τις στολές των αεροσυνοδών της Ολυμπιακής Αεροπορίας, οι οποίες θα φοριούνταν για τα επόμενα πέντε χρόνια 1981-1986. Το μεγαλύτερο επίτευγμα ήταν η δημιουργία καταστήματος στην 5η Λεωφόρο της Νέας Υόρκης. Στα εγκαίνια του τον Δεκέμβριο του 1986 ο Μπο δεν παρευρέθηκε λόγω της ασθένειας του.

### Ασθένεια και θάνατος

Ο Μπίλι Μπο προσβλήθηκε από τον ιό HIV και στα τέλη της δεκαετίας του 1980 νόσησε με AIDS. Πριν πεθάνει, ο Μπίλι Μπο τηλεφώνησε από την Αμερική στη δημοσιογράφο Λένα Ζαννιδάκη, συντάκτρια του Ταχυδρόμου, με σκοπό να της δώσει μια τελευταία συνέντευξη. Άφησε την τελευταία του πνοή στις 13 Ιουνίου του 1987 σε ηλικία 33 ετών. Η ασθένεια και ο θάνατός του προκάλεσαν επιπλέον αίσθηση, καθώς η επιδημία του AIDS ήταν τότε ακόμα στην αρχή της στην Ελλάδα, και ο Μπίλι Μπο ήταν ο πρώτος διάσημος Έλληνας που έγινε γνωστό δημόσια ότι έχασε τη ζωή του από τη συγκεκριμένη ασθένεια.

Παραπομπές
----------

1. ↑  www.thetoc.gr/people-style/article/mpili-mpo-spania-foto-apo-to-diamerisma-tou-sto-kolonaki-sta-mesa-tis-dekaetias-tou-80/. Ανακτήθηκε στις 26  Οκτωβρίου 2022.
2. ↑  Μόρφη, Φιλιώ (13 Ιουνίου 2020). «Μπίλι Μπο: Το πιο όμορφο αγόρι της Αθήνας». Max Mag. Αρχειοθετήθηκε από το πρωτότυπο στις 30 Νοεμβρίου 2021.
3. ↑  «Σπάνια φωτογραφία από το διαμέρισμα του Μπίλι Μπο, στο Κολωνάκι, στα μέσα της δεκαετίας του '80». Woman Toc. 26 Οκτωβρίου 2020. Αρχειοθετήθηκε από το πρωτότυπο στις 30 Νοεμβρίου 2021.
4. ↑  Αργυρόπουλος, Μιχάλης (8 Φεβρουαρίου 2021). «Μπίλι Μπο: "Όπως και να το κάνουμε είμαι σταρ": Σπάνιες φωτογραφίες & μια πολυσυζητημένη συνέντευξη». HELLO! Greece. Αρχειοθετήθηκε από το πρωτότυπο στις 30 Νοεμβρίου 2021.
5. 1 2  Γιάνναρου, Λίνα (28 Νοεμβρίου 2015). «Μπίλι Μπο: Το παιδί που «πέταξε» ψηλά στον ουρανό». Η Καθημερινή. Αρχειοθετήθηκε από το πρωτότυπο στις 30 Νοεμβρίου 2021.
6. ↑  «Πούλησε τη βίλα που είχε αποκτήσει με τον Μπιλυ Μπο στη Μύκονο ο Μάκης Τσέλιος- Ποιοι είναι οι νέοι ιδιοκτήτες». eirinika.gr. 16 Μαΐου 2016. Αρχειοθετήθηκε από το πρωτότυπο στις 30 Νοεμβρίου 2021.
7. 1 2  «Mάκης Τσέλιος: Η ζωή του με τον Billy Bo και ο Γολγοθάς των 9 μηνών της μάχης με το AIDS». People Greece. 28 Νοεμβρίου 2015. Αρχειοθετήθηκε από το πρωτότυπο στις 22 Φεβρουαρίου 2017. Ανακτήθηκε στις 9 Φεβρουαρίου 2017.
8. ↑  Μπορδόκας, Κωνσταντίνος (14 Ιουνίου 2021). «Μπίλι Μπο: Απότομη άνοδος, βίαιη πτώση». Ελεύθερος Τύπος. Αρχειοθετήθηκε από το πρωτότυπο στις 30 Νοεμβρίου 2021.
9. ↑  «Η εμφάνιση του AIDS και ο θάνατος του Μπίλι Μπο στη Μηχανή του Χρόνου». ERT News. 28 Νοεμβρίου 2015. Αρχειοθετήθηκε από το πρωτότυπο στις 30 Νοεμβρίου 2021.
10. ↑  «Η τελευταία συνέντευξη του Μπίλι Μπο πριν πεθάνει από Έιτζ». Η Μηχανή του Χρόνου. 26 Δεκεμβρίου 2015. Αρχειοθετήθηκε από το πρωτότυπο στις 30 Νοεμβρίου 2021.
11. ↑  «Η τελευταία συνέντευξη του Μπίλι Μπο πριν πεθάνει από AIDS: "Ζω, πείτε ότι ζω"». Kουτί Πανδόρας. 29 Αυγούστου 2014. Αρχειοθετήθηκε από το πρωτότυπο στις 30 Νοεμβρίου 2021.
12. ↑  Παρίδης, Χρήστος (8 Ιουνίου 2018). «Η σύντομη αλλά φωτογενής και απόλυτα τραγική ιστορία ζωής του Billy Bo». LiFO. Αρχειοθετήθηκε από το πρωτότυπο στις 30 Νοεμβρίου 2021.
13. ↑  «Η Μηχανή του χρόνου: AIDS (μέρος 2)». *Η Μηχανή του Χρόνου* (Βίντεο, YouTube, 45min55sec). NET. .
14. ↑  «H Μηχανή του Χρόνου: AIDS (μέρος 1)». *Η Μηχανή του Χρόνου* (Βίντεο, YouTube, 45min37sec). NET. .

Πηγές
-----

* *Μπίλι Μπο - Ζωή σαν πυροτέχνημα* (ένθετο του περιοδικού LIFE&STYLE, τεύχος 92, Αύγουστος 2008, εκδόσεις Λυμπέρη).